Hersiening van hofuitsprake “ongrondwetlik” | Maroela Media
Hersiening van hofuitsprake “ongrondwetlik”
Die departement van justisie sê uitsprake deur die konstitusionele hof en die hoogste hof van appèl sal nie hersien word nie, aangesien dit ongrondwetlik sal wees om dit te doen, berig die Saturday Star.
Die departement het Vrydag in die parlement gesê dat daar navorsing gedoen word rakende dié twee howe se uitsprake. Die doel van die navorsing is om te kyk na die impak daarvan sodat die regering dit vinnig kan implementeer, het die koerant berig.
John Skosana, die departement se direkteur vir beleidsbeplanning, het aan die portefeuljekomitee oor geregtigheid en korrektiewe dienste gesê die regering is nie van voorneme om die howe se besluite te verander nie.
Hy het die komitee ingelig oor ŉ studie wat in 2011 deur Jeff Radebe, voormalige minister van justisie, van stapel gestuur is om ondersoek in te stel na die impak wat uitsprake van die land se twee hoogste howe op burgers se lewens het.
Skosana sê daar was histerie gewees toe die regering aangekondig het die studie gaan gedoen word. Die studie word deur die Universiteit van Fort Hare en Raad vir Geesteswetenskaplike Navorsing gedoen.
Die koerant berig dat daar in Oktober ŉ voorlopige verslag ingedien sal word en dat die volledige verslag teen einde Maart volgende jaar beskikbaar sal wees.
hersien hof Justisie Konstitusionele hof
Petisie om “rassistiese” SA-uitstalling in Londen te keer
Foto’s: Noue ontkoming ná bakkie teen seekoei bots